《惜余春慢 徐金桥主政集同人于尺五庄饯春》
清代·黄燮清

小雨清尘，微阳催暖，暗绿天涯烟草。花随燕堕，客为莺来，幽径乱红难扫。

惆怅朱檐画廊，如此芳时，倚栏人少。剩隔溪蝴蝶，参差装点，夕阳词稿。

曾记得、陌上寻钿，湖边沽酒，艳说苏堤春好。罗裙梦里，玉板尊前，忽忽旧愁颠倒。

重听清歌曼声，振触无聊，那回情抱。况东风亭馆，飞残香絮，柳阴深了。

作者简介：黄燮清（1805～1864）晚清诗人、剧作家。原名宪清，字韵甫，号韵珊，又号吟香诗舫主人。浙江海盐武原镇人。道光十五年（1835）举人，后屡试不第，晚年始得宜都县令，调任松滋，未几卒。少工词曲，中年以后始致力于诗文。其诗多抒写个人不平遭遇及人民的生活疾苦，咏史吊古之作深沉豪放，颇具特色。有《倚晴楼诗集》及《倚睛楼七种曲》传世。